Tüvikoonus
Tüvikoonus on keha, mida piiravad kooniline pind ja kaks paralleelset tasandit, mis lõikavad kõiki koonilise pinna moodustajaid. Tüvikoonus saadakse koonuse lõikamisel selle põhjaga paralleelse tasandiga. Vastavat koonilist pinda nimetatakse tüvikoonuse külgpinnaks ja tasandeid põhjatasandeiks. Põhjatasandeil asuvad tüvikoonuse küljed on tüvikoonuse põhjad ja põhjadevahelist kaugust nimetatakse tüvikoonuse kõrguseks. Tüvikoonuse põhjadeks võib olla kaks ellipsit või ringi. Juhul, kui tüvikoonuse põhjad on ringid, räägitakse pöördtüvikoonusest. See on pöördkeha, mis tekib täisnurkse trapetsi pöörlemisel ümber alusega ristuva haara.